
Mărturisitorii: Aspazia Munte 


Aspazia Munte (Munteanu), prima poetesă din 
Bucovina care contează, s-a născut la Tereblecea Veche, 
în 7 octombrie 1885. O inconfundabilă tinereţe a 
spiritului i-a permis accesul în gruparea „Iconar“, deşi 
fiecare dintre poeţii generației lui Mircea Streinul i-ar fi 
putut fi copil, poetesa având „purcesul alb din negrele 
poteci” al „izvorului de lumină nouă” care să înflorească 
în „imagini cântec fără nume”. Fără să aibă, totuşi, 
vigoarea poeziei iconariste, lirica Aspaziei Munte au 
conturat cărți de poezie adevărată, unele publicate 
(„Învolburări“, „Luminişuri“), altele rămase în manuscris 
(„Diamante albe şi diamante negre“, „Cântece pentru 
vremuri noi“, „Pe urme cosânzene“). A mai publicat şi o 
nuvelă, „Mia“, apoi a plecat în pribegie în proprie ţară, 
ajungând la Focşani, unde, în 1944, „pe aripi negre cel 
din urmă cânt / cărările târzii şi le-a deschis” (|. D.). 


Poem 


De-o fi menit izvorul de lumină nouă 
— din depărtări — lucirea lui întreagă 
se va răsfrânge-n boabele de rouă. 


Îndureraţi vom aştepta pe vânturi 
purcesul alb din negrele poteci să-ndrume 
şi — încălziţi din zări de albe cânturi — 
vom înflori-n imagini cântec fără nume. 


(Junimea Literară, 
nr. 4-6/1933, p. 87). 


Final 


Cu albul mâinii umbrele alungi 

în rondul violetului obscur, 
anemicul final întinde negre dungi 
pe un crepuscul amorţit şi dur. 


În zborul adormit avântul frânt 
îşi tremură candoarea unui vis, 
pe aripi negre cel din urmă cânt 
cărările târzii şi le-a deschis”. 


(Junimea Literară, 
nr. 7-9/1933, p. 180) 


Izvor 


Adoarme urechea 
pe vinele fântânii; 
melodia, vechea, 
au cântat-o păgânii. 


îşi frâng mijlocul 
arcuşe pe coarde; 
inele-şi poartă jocul, 
amurgul arde. 


Mâne, pe-oglinzi, 
pe umbre picate, 
n-o să cuprinzi 
icoanele sfărmate. 


(Poeți tineri bucovineni, 
Bucureşti 1938, p. 72) 


Poem 


Din zarea luminoasă, spre căile trecute, 

un zvon uitat în urmă de-o fi să te mai poarte, 
covoare de mătasă pe urmele pierdute 

îţi va întinde-amurgul şi foi de roze moarte. 


De-o fi în zori pornirea pe-nfiripări de ceaţă 
va înflori tăcerea din zvonuri adormite 
ghirlănzile-mpletite de-o roză dimineaţă 

cu vise-nrourate, cu doruri ne-mplinite. 


Porneşte! Mâne poate va-nviora credința 
cuvântul de lumină ce-ţi flutură pe gură. 
Va fi o zi senină când, albă, biruinţa 

va triumfa pe-altare, cari zeul şi-l pierdură. 


(Poeți tineri bucovineni, 
Bucureşti 1938, pp. 72, 73) 


Poem 


Înfăşurate-n noapte, depărtările 
aşteaptă luntrea albă, care să le-apropie. 
Din lunca neagră iese ca o dropie 
rotată luna, înălbind cărările. 


Lanuri albe în avânt îşi saltă 

grânele, pomii-şi scutur” floarea ca mărgelele; 
apele, zâmbind, îşi pun inelele, 

în argint spălându-şi mâinile. 


(Poeți tineri bucovineni, 
Bucureşti 1938, p. 73) 


Matinală 


Privesc în urmă zorile stele aburite, 
Prind în poale florile lacrimi răzleţite. 


Sălciile-şi mângâie părul în oglindă, 
Aripi albe-şi flutură visurile-n tindă. 


Ochii-şi spală-n limpede tulburele feţe, 
Spre oraş se leagănă şir de precupeţe. 


(Crai Nou, 
Nr. 1/1933, p.2) 


Prin stelele căzute... 


Zarea şi-a stins ultimul cânt trudit. 

În viile vieţii ceaţa-nfloreşte noptateci fiori. 
Pe culmea gândului aburit 

Adoarme-o floare-n seară fără de culori. 


În crezul alb şi lin 

îşi scaldă nefiinţa-nfiorată 
lumina stelelor de altădată. 
Noaptea-i petală de crini. 


Vor înflori târziile-nvieri pe culmi de crâng 
în cari încătuşate ore plâng, 
goni-vor luciul viu din pulbere de stele. 


Culcând viorile văzduhului în nori aprinşi 
Căuta-va sufletul celor învinşi 
Luceafărul, înfiorat, prin ele. 


(Junimea Literară, 
Nr. 5-7/1935, p. 196) 


Fugarul 


Tăceri de sticlă piedestal lunar 

Urcat-au spre un cer de gheaţă prins în cleşte. 
De prismele lor rece se loveşte 

săgeata din priviri, lumini de far. 


Pe giulgiul alb culori în agonie 

în mici scântei, mărgăritare, nasc şi pier, 
spre deal se-nalţă ca o fantezie 

reţeaua codrului albit de ger. 


Întors de-un gând şi amăgit de-un val 
un ultim rătăcit în larguri, ied plăpând, 
viziunile trecutului la maică-l vând 
când tresăriri prin tufe îl răscumpăr iar. 


Ghirlănzi montate de la trunchi la trunchi 
îi cern argintul pe fiorii ce-l resping, 

din tufele căzute în genunchi 

vedenii albe umbrele-şi preling. 


Un gest, fugaru-n freamăt travestit 
nisipul alb îl vântură în zbor. 

Din arcuri albe codru-a slobozit 
perdea de-argint, să-l tăinuie-n decor. 


(Junimea Literară, 
Nr. 1-3/1936, p. 62) 

REFERINŢE CRITICE: 


Traian Chelariu: 


Aspazia Munte - Luminişuri 


Poeme. Colecţia „Junimea Literară”, Cernăuţi 1936 


Aspazia Munte c nume cunoscut publicului cititor 
bucovinean. Luminişuri, placheta de poeme cu care ne-a 
dăruit, de astădată, inaugurând colecţia revistei „Junimea 
Literară”, sunt adevărate luminişuri de gând şi imagine. 
De aceea, bunule cititor, fiindcă iubitor de versuri rare: 


Lasă înălbirea zărilor târzii 

să-ţi deştepte cântecul de frunză şi de floare, 
când cu gândul desfrunzit în soare 

ai rămas ca ramul pomilor pustii. 


(Mâhnire) 


A. Munte e, fără îndoială, poeta cea mai mare a 
Bucovinei. Problematica şi noutatea formei în care se 
manifestă, zbuciumată de gând greu şi de dinamismul 
cuvântului, această cântăreaţă a luminişurilor ne îndreptă- 
ţeşte să-i prevedem, în scurt timp, o evoluţie către culmi 
pure de zi şi noapte înstelată. 


INI 


Dar doamna A. Munte e şi o desăvârşită evocatoa- 
re a legendei strămoşeşti. 


Pe drumul prăfuit, de Dragomirnă, 

ard ruguri de tămâre şi de smirnă, 
pridvoare-ngenuncheate între pomi se-nchină 
pentru vara gândului, deplină, 

pentru zarea zilei înfrăţite, ce-o să vină. 


Domniţe plânse din conacuri şterse 
aduc cicoarea ochilor pe noi s-o verse. 


Din pravilele vremii, Domni creştini, 
de lupte şi de faimă plini 

ascultă ceasul, zângănind din scuturi. 
În tainele culorilor aprind făclii 
odoarele moşiei, vii 

pe câmpul doinei, în oţel cu fluturi. 


(Bucovineană) 
Cine ştie ce surprize ni se mai pregătesc, în acel 


plai al Cosminului, care ne-a dat pe un T. Lianu şi pe A. 
Munte. 


(Junimea Literară, 
Nr. 1-3/1936, pp. 109, 110) 

Mircea Streinul: 


Însemnări 


În prima serie de tipărituri ICONAR — unde a apărut şi 
acel îndeajuns de discutat Breviar de literatură 
bucovineană contemporană, alcătuit de doamna Aspazia 
Munte şi N. Pavel — a ieşit şi placheta Învolburări, pe 
care am remarcat-o pentru un poem pe deplin realizat şi 
altele de bun augur. De curând, doamna Aspazia Munte a 
mai tipărit o carte, intitulată Luminişuri. Nu înţelegem 
tăcerea ce s-a aşternut în jurul acestei cărți şi nici 
superficialitatea intenţionată, cu care a fost discutată în 
Bucovina. În paginile revistei noastre nu putem da o 
cronică despre Luminişuri. Spaţiul nu ne permite. În 
volumul meu de critice, însă, voi dezvolta pe larg părerile 
mele despre poezia doamnei Aspazia Munte, care ne-o 
dedică nouă, Iconarilor, atât de frumos. Până atunci, voi 
spune că volumul de versuri al doamnei Aspazia Munte a 
fost cel mai bun de poezie din câte au apărut semnate de 
scriitoare, în ultimii trei ani. În ce priveşte bagatelizarea 
Luminişurilor, bagatelizare aranjată sau nu, doamna 
Aspazia Munte are prilej de meditaţie. Deocamdată, 
suntem bucuroşi că ne-a fost cedat manuscrisul viitorului 
volum de versuri al domniei sale. 


(conar, 
Nr. 7/1936, p. 8) 

Eusebiu Camilar: 
Aspazia Munte: 


Diamante Albe şi Negre 
poeme, Edit. |. E. Torouţiu, Bucureşti 


„Invectivele” dlui Geo Bogza, reprezintă superla- 
tivul unui gen de aşa numită poezie, cu vădită tendinţă de 
îndepărtare de la adevăratele fântâni ale frumosului. S-a 
ajuns, la noi, şi aiurea desigur, la poezia goală până 
dincolo de ceea ce pot ascunde pânzele albe; publicul 
cititor, în derută, strâmbă din buze a dispreţ: „Poezie”... 
Şi puţinii cu coarde sufleteşti susceptibile la mângâierea 
rimelor îşi amintesc cu părere de rău de Eminescu. 


Unui miez de pâine, oricât l-ai cocoloşi, oricâte 
forme i-ai da, de la o vreme se usucă şi-ţi cade printre 
degete. 


Proza lui Lawrence cel puţin se adresează unui 
colţişor din noi, în care o aprobăm; mai la urma urmei, 
autorul „Amantului Lady-ei Chatterley” spune pe nume 
unor lucruri, pe care, în intimitatea noastră, le repetăm 
zilnic, cu toată seninătatea. 


Altfel stau lucrurile cu poezia. Nu putem robi 
aripile minunate ale acestei reminiscenţe edenice unor 
tendințe meschine. Oricâte libertăţi ar avea la îndemână 

poetul, „taurul cu sexul între coarne” al lui Geo Bogza, 
şi alte atâtea aiureli ale atâtor „poeţi” „suprarealişti” şi 
cum se mai intitulează — nu pot însemna decât, pur şi 
simplu, lipsă de bun simţ. 


Pun aceste lucruri în legătură cu poemele dnei 
Aspazia Munte, pentru că, într-o vreme, apărea în revis- 
tele bucovinene cu lucruri frumoase, exprimate curat şi 
cinstit şi pentru că, în ultimul dumisale volum, apare cu 
unele tendințe de îndepărtare de la poezia pe care o 
credeam gen propriu. l-am citit frumoase cântece cu 
spice de grâu, cu ceruri largi şi senine, cu miros de glie 
proaspăt brăzdată. 


Nu fac critică literară. Imi spun doar câteva 
păreri, peste care autoarea Diamantelor poate trece cu un 
zâmbet de... îngăduinţă... 


În şcoala „iconarilor” bucovineni, locul poetei 
Aspazia Munte se va fixa definitiv, pe un plan deosebit, 
dacă va continua să ne dea poezii ca „Răgaz”, pe care o 
reproducem în întregime: 


Rupe firele de nea 

alb urcuş spre zări căzute, 
prin noian ca două plute 
două sănii lâng-o stea. 


Înflorind în jur argint 
pui de ger încearcă zbor, 
peste gândul călător 

roi de stele, mărgărint. 

Pe sub cerul, plumb căzut, 
trece vremea cu răgaz, 
pe-a troienelor zăplaz 
lupii dinţii şi-i ascut. 


Dacă întoarcerea la fântânile câmpului e un impe- 
rativ al prezentului literar, atunci întoarcerea dnei Aspa- 
zia Munte la preocupările poetice care o caracterizează va 
însemna un pas spre mai bine în literatura bucovineană. 
Pentru că doamna Aspazia Munte are talent. 


(Însemnări ieşene, 
Nr. 3/1938, pp. 596, 597) 

